Utestengelsen av Russland fra internasjonal idrett

Utestengelsen av Russland fra internasjonal idrett omhandler dommen fra World Anti-Doping Agency (WADA) og justeringen gjort av Den internasjonale voldgiftsretten for sport (CAS) hvor Russland ble utestengt fra å delta og å arrangere internasjonale mesterskap i to år og de forskjellige konsekvensene av denne.
WADA besluttet 9. desember 2019 å utestenge Russlands Antidopingbyrå (RUSADA) på grunn av de mange bruddene på dopingreglementet som ble avdekket i forbindelse med Vinter-OL 2014. Dermed ble arrangører, ledere og utøvere som representerer det russiske idrettsforbundet utestengt fra deltakelse i både vinter- og sommeridretters verdensmesterskap, olympiske leker og paralympiske leker for fire år.RUSADA klaget WADAs beslutning inn til CAS, som opprettholdt dommen men reduserte utestengelsesperioden fra fire til to år. Ifølge CAS' pressemelding var utestengelsen gyldig fra 17. desember 2020 til 16. desember 2022. Det ble tillatt at godkjente russiske utøvere kunne delta som nøytrale utøvere på nøytralt lag. Hvordan det ble løst med navngiving av lagene og utformingen av det nøytrale flagget, ble styrt av de respektive internasjonale idrettsforbundene som var hovedorganisator for de berørte mesterskapene. Det skulle ikke tillates bruk av navnet Russland, russisk flagg, russiske nasjonalfarger, russiske nasjonalsymboler eller liknende. I de tilfellene der russiske utøvere vant mesterskap, skulle den russiske nasjonalsangen erstattes med en annen hymne, melodi eller fanfare.Utestengelsen var ikke gjeldende på neosenior-, junior- eller yngre alderbestemte nivåer, heller ikke i regionale internasjonale mesterskap som for eksempel europamesterskap. 
Selv om utestengelsen også medførte at Russland ikke kunne arrangere verdensmesterskap ble enkelte allerede tildelte mesterskap, som for eksempel VM i sportsklatring 2021, gjennomført som planlagt i Moskva.


== Nøytrale lag for russiske utøvere ==


=== Russiske utøvere under OL – ROC ===
ROC (Russian Olympic Committee) var et nøytralt lag som ble opprettet av Den internasjonale olympiske komité (IOK) for å gjøre det mulig for godkjente russiske utøvere å delta i Sommer-OL 2020 og Vinter-OL 2022. Russiske utøvere deltok som nøytrale utøvere under den russiske nasjonale olympiske komités flagg. ROC. Benyttet den russiske nasjonale olympiske komités flagg under OL.


=== RSF ===
RSF (Russian Ski Federation) var et nøytralt lag som ble opprettet av Det internasjonale skiforbundet (FIS) for å gjøre det mulig for godkjente russiske utøvere å delta i VM på ski, nordiske grener 2021, VM i alpint 2021, VM i freestyle og snøbrett 2021 og VM i telemarkskjøring 2021 på grunn av at det russiske skiforbundet (engelsk: Russian Ski Association (RSA), russisk: Ассоциация лыжных видов спорта Росси) ble utestengt.FIS ga russiske utøvere tillatelse til å delta som nøytrale utøvere på et nøytralt lag og laget måtte benytte trebokstavskoden RSF (forkortelse for Russian Ski Federation) for at det ikke skulle forveksles med det utestengte russiske skiforbundet. FIS besluttet også at laget Russian Ski Federation ikke kunne benytte det russiske flagget, men måtte delta under den russiske nasjonale olympiske komités flagg. FIS tillot ingen bruk av navnet Russland eller at utøverne benyttet russiske nasjonalfarger, nasjonalsymboler eller liknende. Den russiske nasjonalsangen ble erstattet av FIS-hymnen. RSF. Russlands nasjonale olympiske komités flagg ble benyttet i FIS-mesterskap.

RSF (Russian Surfing Federation) var en betegnelse Det internasjonale surfeforbundet (ISA) benyttet for at godkjente russiske utøvere kunne delta i VM i surfing 2021.
RSF (Russian Skating Federation) var også en betegnelse Det internasjonale rullebrettforbundet (WS) benyttet for at godkjente russiske utøvere kunne delta VM i rullebrett 2021.


=== BFR ===
BFR (Bobsleigh Federation of Russia) var et nøytralt lag som ble opprettet av Det internasjonale forbundet for bobsleigh og skeleton (FIBT) for å gjøre det mulig for godkjente russiske utøvere å delta i VM i bobsleigh og skeleton 2021. BFR. Flagg benyttet i VM i bobsleigh og skeleton 2021.


=== RLF ===
RLF (Russian Luge Federation) var et nøytralt lag som ble opprettet av Det internasjonale akeforbundet (FIL) for å gjøre det mulig for godkjente russiske utøvere å delta i VM i aking 2021. RLF. Flagg benyttet i VM i aking 2021.


=== RBU ===
RBU (Russian Biathlon Union) var et nøytralt lag som ble opprettet av Det internasjonale skiskytterforbundet (IBU) for å gjøre det mulig for godkjente russiske utøvere å delta i VM i skiskyting 2021. RBU. Flagg benyttet i VM i skiskyting 2021.


=== RSU ===
RSU (Russian Skating Union) var et nøytralt lag som ble opprettet av Det internasjonale skøyteforbundet (ISU) for å gjøre det mulig for godkjente russiske utøvere å delta i Enkeltdistanse-VM på skøyter 2021, VM i kunstløp 2021, VM i kortbaneløp på skøyter 2021 og VM i synkront kunstløp 2021. RSUs lag tok ett gull (Angelina Golikova, 500 meter kvinner), to sølv og sju bronsemedaljer. RSU. Flagg benyttet i VM i hurtigløp på skøyter, kunstløp, kortbaneløp og synkront (gruppe) kunstløp i 2021.


=== RHF ===
RHF Team (Russian Handball Federation) var et nøytralt lag som ble opprettet av Det internasjonale håndballforbundet (IHF) for å gjøre det mulig for godkjente russiske utøvere å delta i Håndball-VM 2021 for menn og Håndball-VM 2021 for kvinner. RHF kom på 14.-plass i turneringen for menn, samme plassering som Russlands lag to år før. RHF Team. Flagg benyttet i Håndball-VM 2021 for menn.


=== NEU ===
NEU (Neutral) var et nøytralt lag opprettet av Det internasjonale orienteringsforbundet (IOF) for å gjøre det mulig for godkjente russiske utøvere å delta i VM i skiorientering 2021. De deltok ikke under noe spesielt flagg, men er representert på offisielle resultatlister med logoen til IOF. NEU. Logo benyttet av IOF for NEU i VM i skiorientering 2021.


=== RYF ===
RYF (Russian Yachting Federation) var et nøytralt lag som ble opprettet av World Sailing for å gjøre det mulig for godkjente russiske utøvere å delta i ulike verdensmesterskap i 2021 og 2022. Første mesterskap der denne formen ble brukt var under VM i 470-seiling 2021.


=== RCF ===
RCF (Russian Curling Federation) var et nøytralt lag som ble opprettet av World Curling Federation for å gjøre det mulig for godkjente russiske utøvere å delta i ulike verdensmesterskap i 2021 og 2022. Av mesterskapene dette ble brukt var VM i curling for menn 2021 og VM i curling for kvinner 2021. RCF. Flagg benyttet i VM i curling for menn 2021 og VM i curling for kvinner 2021.

RCF var også forkortelsen som ble brukt for VM i padling 2021 (Russian Canoe Federation). RCF. Flagg benyttet i VM i padling 2021.

RCF (Russian Cycling Federation) var også forkortelsen som ble brukt for VM i landeveissykling 2021. RCF. Benyttet et flagg med egen logo.


=== FSR ===
FSR (Figure Skating Federation of Russia) var et nøytralt lag som ble opprettet av ISU for å gjøre det mulig for godkjente russiske utøvere å delta i VM i kunstløp 2021 og 2022. Det var lenge usikkert om russiske utøvere fikk bruke russisk musikk til programmene sine, men ISU godkjente dette i februar. FSR. Benyttet det russiske kunstløpforbundets flagg.


=== RAF ===
RAF (Russian Automobile Federation) var en betegnelse Det internasjonale bilsportforbundet (FIA) benyttet for at godkjente russiske førere kunne delta i Formel 1-sesongen 2021 og Rally-VM 2021. Blant annet stilte førerne Niktia Mazepin og Nikolaj Gryazin under nøytralt, blankt flagg. RAF. Hvitt flagg ble benyttet for russiske førere i Formel 1 2021 og Rally-VM 2021

RAF (Russian Archery Federation) var også forkortelsen som ble brukt for VM i bueskyting 2021.


=== RJF ===
RJF (Russian Judo Federation) var en betegnelse Det internasjonale judoforbundet (IJF) benyttet for at godkjente russiske utøvere kunne delta i VM i judo 2021. RJF. Benyttet den russiske nasjonale olympiske komités flagg.


=== RGF ===
RGF (Russian Gymnastics Federation) var en betegnelse Det internasjonale gymnastikkforbundet (FIG) benyttet for at godkjente russiske utøvere kunne delta i VM i akrobatisk gymnastikk 2021.


=== RMPF ===
RMPF (Russian Modern Pentathlon Federation) var en betegnelse Union internationale de pentathlon moderne (UIPM) benyttet for at godkjente russiske utøvere kunne delta i VM i moderne femkamp 2021.


=== NFFR ===
NFFR (National Floorball Federation of Russia) var en betegnelse Det internasjonale innebandyforbundet (IFF) benyttet for at godkjente russiske utøvere kunne delta i VM i innebandy for kvinner 2021. NFFR. Benyttet det internasjonale innebandyforbundets flagg.


=== CFR ===
CFR (Climbing Federation of Russia) var en betegnelse International Federation of Sport Climbing (IFSC) benyttet for at godkjente russiske utøvere kunne delta i VM i sportsklatring 2021. CFR. Benyttet et flagg med egen logo.


=== ROC ===
ROC ble også brukt som betegnelse for det russiske laget under Ishockey-VM 2021. ROC. Benyttet den russiske nasjonale olympiske komités flagg.


== Se også ==
Autoriserte nøytrale utøvere
Autoriserte nøytrale utøvere under VM i friidrett 2017
Olympiske utøvere fra Russland under Vinter-OL 2018
Utøvernes flyktningelag


== Referanser ==